**grb_3d_za_doc.gif**

**REPUBLIKA HRVATSKA**

**KRAPINSKO-ZAGORSKA ŽUPANIJA**

**ŽUPAN**

KLASA: \_\_\_\_\_\_\_\_\_\_

URBROJ: \_\_\_\_\_\_\_\_\_

Krapina, \_\_\_\_\_\_\_\_ 2019.

Na temelju Zakona o financiranju javnih potreba u kulturi („Narodne novine“, broj 47/90., 27/93. i 38/09.), Zakona o kulturnim vijećima („Narodne novine“, broj 48/04., 44/09., 68/13.), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15.), Pravilnika o financiranju programa i projekata od interesa za opće dobro koje provode udruge na području Krapinsko-zagorske županije („Službeni glasnik Krapinsko-zagorske županije“, broj 30A/15.), te članka 32. statuta Krapinsko-zagorske županije („Službeni glasnik Krapinsko-zagorske županije“, broj 13/01., 5/06., 11/06., 14/09, 11/13., 26/13. – pročišćeni tekst i 13/18.), župan Krapinsko-zagorske županije donosi

**PRAVILNIK O UTVRĐIVANJU**

**PROGRAMA JAVNIH POTREBA U KULTURI**

**KRAPINSKO-ZAGORSKE ŽUPANIJE NA TEMELJU**

**PROVEDBE JAVNOG POZIVA**

1. **OPĆE ODREDBE**

**Članak 1.**

Ovim Pravilnikom o utvrđivanju Programa javnih potreba u kulturi Krapinsko-zagorske županije na temelju provedbe javnog poziva (dalje u tekstu: Pravilnik) uređuje se postupak podnošenja prijava, rokovi, kriteriji i postupak izbora programa i projekata od interesa za Krapinsko-zagorsku županiju, te njihovo uvrštavanje u Program javnih potreba u kulturi Krapinsko-zagorske županije za koji se sredstva osiguravaju u Proračunu Krapinsko-zagorske županije (dalje u tekstu: Županija), kao i dodjela sredstva te način praćenja njihova korištenja.

**Članak 2.**

Utvrđivanje programa i projekata od interesa za Županiju i njihovo uvrštavanje u Program javnih potreba u kulturi Krapinsko-zagorske županije provodi se putem javnog poziva (dalje: Javni poziv) koji raspisuje županijsko upravno tijelo nadležno za kulturu.

1. **POSTUPAK PODNOŠENJA PRIJAVA**

**Članak 3.**

Javni poziv se objavljuje na mrežnoj stranici Županije i otvoren je najmanje 30 dana od dana objave.

Javni poziv se objavljuje najkasnije do kraja siječnja tekuće kalendarske godine za tekuću kalendarsku godinu. Tijekom tekuće kalendarske godine moguće je objaviti i novi Javni poziv za sljedeću kalendarsku godinu.

**Članak 4.**

Sastavni dijelovi Javnog poziva su tekst Javnog poziva i obavezna natječajna dokumentacija koja se sastoji od:

1. Uputa za prijavitelje,
2. obaveznih obrazaca za prijavu,
3. popis priloga koji se prilažu uz prijavu,
4. popis priloga koji se prilažu neposredno prije sklapanja ugovora o financiranju,
5. obrazac stručnog vrednovanja,
6. obrazac izjave o nepostojanju i izbjegavanju dvostrukog financiranja,
7. predložak ugovora o financiranju,
8. obaveznih obrazaca za izvještavanje.

Sadržaj natječajne dokumentacije se utvrđuje prilikom raspisivanja Javnog poziva i javno je dostupan svim potencijalnim prijaviteljima na mrežnoj stranici Županije. U Uputama za prijavitelje u okviru raspisanog Javnog poziv moguće je utvrditi i dodatnu natječajnu dokumentaciju.

Ostali uvjeti za dodjelu sredstva po Javnom pozivu koji nisu uređeni ovim Pravilnikom detaljno se utvrđuju Uputama za prijavitelje u okviru raspisanog Javnog poziva.

**Članak 5.**

Javni poziv se u pravilu raspisuje za programe i projekte iz prioritetnih područja:

1. Manifestacije u kulturi,
2. Izdavačka djelatnost,
3. Obnova i zaštita spomeničke i nematerijalne baštine.

U Uputama za prijavitelje u okviru raspisanog Javnog poziv moguće je utvrditi i druga prioritetna područja.

**Članak 6.**

Pravo podnošenja prijave na Javni poziv imaju:

* javne ustanove u kulturi,
* umjetničke organizacije,
* samostalni umjetnici,
* udruge,
* pravne i fizičke osobe koje obavljaju djelatnost u kulturi,
* pravne i fizičke osobe koje obavljaju djelatnost zaštite i očuvanja kulturnih dobara i arheološke baštine,
* pravne i fizičke osobe koje obavljaju gospodarsku djelatnost,
* javne ustanove koje obavljaju djelatnost iz područja znanosti,
* javne ustanove koje obavljaju djelatnost odgoja i obrazovanja,
* jedinice lokalne samouprave,
* turističke zajednice,
* vjerske zajednice,
* ostale fizičke osobe (građani).

**Članak 7.**

Prijava s popratnom dokumentacijom se dostavlja na adresu, u roku i pod uvjetima koji se detaljno propisuju Uputama za prijavitelje.

Prijave koje nisu podnesene u skladu s odredbama ovog Pravilnika i Uputama za prijavitelje neće se uzeti u razmatranje.

**Članak 8.**

Prijavitelj na Javni poziv ne može prijaviti prijavu koja se može financirati sredstvima drugih natječaja, javnih poziva ili potpora koje dodjeljuje Krapinsko-zagorska županija.

**Članak 9.**

Zabrana dvostrukog financiranja odnosi se na financiranje onih dijelova aktivnosti programa i projekata koji se već financiraju iz nekog drugog izvora i po posebnim propisima – kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

Prijavitelj daje pisanu izjavu pod materijalnom i kaznenom odgovornošću o nepostojanju i izbjegavanju dvostrukog financiranja na obrascu koji je sastavni dio Uputa za prijavitelje.

**Članak 10.**

Članice Zajednice amaterskih kulturno-umjetničkih udruga Krapinsko-zagorske županije na Javni poziv ne prijavljuju projekte iz svoje osnovne djelatnosti. Za tu vrstu aktivnosti financirat će se sredstvima koje Županija dodjeljuje Zajednici amaterskih kulturno-umjetničkih udruga Krapinsko-zagorske županije.

1. **POSTUPAK IZBORA I UTVRĐIVANJE PROGRAMA I PROJEKATA**

**Članak 11.**

Stručno vrednovanje prijava koje ispunjavaju uvjete Javnog poziva provodi Kulturno vijeće Krapinsko-zagorske županije (dalje u tekstu: Kulturno vijeće).

Pri stručnom vrednovanju prijava iz **područja izdavačke djelatnosti i manifestacija** u kulturi članovi Kulturnog vijeća primjenjivat će sljedeće temeljne kriterije:

1. **PROCJENA KVALITETE PRIJAVE – maksimalno 45 bodova**
2. kvaliteta sadržaja programa/projekta: izvornost, kreativnost, inovativnost i edukativnost – **maksimalno 8 boda**,
3. jasnoća, provedivost, ekonomičnost, kontinuitet, održivost programa/projekta - **maksimalno 8 boda**,
4. kvaliteta, kontinuitet i uspjeh prijavitelja u dosadašnjem radu (npr. dugogodišnje trajanje programa/projekta, dugogodišnje djelovanje prijavitelja, dobivene nagrade i priznanja na nacionalnoj i međunarodnoj razini, usavršavanje članova, autora, voditelja, itd.) - **maksimalno 4 boda**,
5. stručne i umjetničke reference autora i/ili voditelja programa/projekta, recenzije i prikazi, preporuke strukovnih organizacija - **maksimalno 3 boda**,
6. opisan značaj i doprinos provedbe programa/projekta za razvoj pojedine kulturne djelatnosti na području Krapinsko-zagorske županije – **maksimalno 5 boda**,
7. promicanje kulture s područja Krapinsko-zagorske županije na nacionalnoj i međunarodnoj razini – **maksimalno 5 boda**,
8. opći interes za kulturni razvitak, njegovanje i očuvanje identiteta i tradicije, kao i posebni interesi prema područjima obrazovanja, znanosti, gospodarstva, turizma, itd. – **maksimalno 5 boda**,
9. primjena novih tehnologija, partnerstvo, koprodukcije i umrežavanje – **maksimalno 3 boda**,
10. poticanje razvoja publike i plan djelovanja prema javnosti, uključenost programa/projekta u zajednicu (npr. brojčani pokazatelji sudionika različitih dobnih skupina, broj izvedbi, gostovanja, radionica, vidljivost projekta – dostupnost široj javnosti, itd.) - **maksimalno 2 boda**,
11. uključivanje volontera i poticanje društvene inkluzije - **maksimalno 2 boda**.
12. **PROCJENA PRORAČUNA I ISKUSTVO PRIJAVITELJA - KVANTITATIVNI ELEMENTI PRIJAVE - maksimalno 15 bodova**
13. razrađen, uvjerljiv i održiv financijski plan (proračun) (realna procjena izravnih – (nužno potrebnih troškova za provedbu projekta), i neizravnih troškova (popratnih) troškova)) – **maksimalno 4 boda**
    1. da – 4
    2. djelomično – 2
    3. ne – 0
14. iskustvo u provođenju programa/projekata (npr. isti program/projekt, EU projekti, programi/projekti financirani na nacionalnoj razini iz drugih izvora, međunarodni projekti) – **maksimalno 4 boda**
    1. da, 1 ili više istih ili različitih programa/projekata sufinanciranih na nacionalnoj, međunarodnoj razini ili iz EU fondova – 2 boda
    2. da, 1 ili više istih ili različitih programa/projekata sufinanciranih na lokanoj razini – 2 boda,
    3. prijavitelj nema iskustvo provedbe istih ili različitih programa/projekata – 0
15. kapaciteti – ljudski resursi – **maksimalno 4 boda**
    1. prijavitelj ima zaposlene osobe i odgovarajuće materijalne resurse – 2 boda
    2. prijavitelj ima više članova i volontera, kao i materijalnih resursa, potrebnih za provedbu – 2 boda
    3. prijavitelj nije dokazao postojanje potrebnih materijalnih i ljudskih resursa za provedbu – 0
16. financijska potpora iz drugih izvora – **maksimalno 3 boda**
    1. sredstva JLS, ministarstvo, EU fondovi, sponzori, donacije – 2 boda
    2. vlastita sredstva prijavitelja – 1 bod
    3. ne – 0

**KATEGORIJE UKUPNO OSTVARENIH BODOVA ZA PROGRAM/PROJEKT U POSTUPKU STRUČNOG VREDNOVANJA:**

* A – bodovi u rasponu od 46 do 60 – **prioritet za financirati**
* B – bodovi u rasponu od 31 do 45 – **poželjno financirati**
* C – bodovi u rasponu od 21 do 30 – **preporuča se financirati**
* D – bodovi u rasponu najviše do 20: **ne preporuča se financirati**

Ispunjavanje što većeg broja temeljnih kriterija mora biti vidljivo iz sadržaja dostavljene prijave programa i projekta. Kulturno vijeće provodi stručno vrednovanje prema Obrascu koji sadrži elemente temeljnih kriterija iz ovog Pravilnika, a objavljuje se u sklopu Uputa za prijavitelje.

Prijava iz područja **manifestacije u kulturi i izdavačke djelatnosti** može ostvariti **ukupno najviše 60 bodova** – maksimalno 45 u procjeni kvalitete prijave te maksimalno 15 u procjeni proračuna i iskustva prijavitelja.

**Članak 12.**

Za programe i projekte **iz područja obnove i zaštite spomeničke i nematerijalne baštine** članovi Kulturnog vijeća će pri stručnom vrednovanju prijava primjenjivati sljedeće temeljne kriterije:

* + - 1. **PROCJENA KVALITETE PRIJAVE – maksimalno 45 bodova**

1. kvaliteta sadržaja programa/projekta: izvornost, kreativnost, inovativnost i edukativnost – **maksimalno 8 boda**,
2. jasnoća, provedivost, ekonomičnost, kontinuitet, održivost programa/projekta - **maksimalno 8 boda**,
3. kvaliteta, kontinuitet i uspjeh prijavitelja u dosadašnjem radu (npr. dugogodišnje trajanje programa/projekta, dugogodišnje djelovanje prijavitelja, dobivene nagrade i priznanja na nacionalnoj i međunarodnoj razini, usavršavanje članova, autora, voditelja, itd.) - **maksimalno 6 boda**,
4. značaj programa/projekta za očuvanje kulturne baštine i kulturnog identiteta na nacionalnoj i međunarodnoj razini – **maksimalno 8 boda**,
5. vrijednost i stupanj povijesno-umjetničke i konzervatorske valorizacije – **maksimalno 3 boda**,
6. stupanj ugroženosti kulturnog dobra (nepokretno, pokretno i nematerijalno kulturno dobro) – prema Registru kulturnih dobara Republike Hrvatske (pravni status) – **maksimalno 4 boda**,
   1. kulturno dobro od lokalnog značaja – 1 bod,
   2. preventivno zaštićeno kulturno dobro – 2 boda,
   3. zaštićeno kulturno dobro – 3 boda,
   4. kulturno dobro od nacionalnog značaja – 4 boda,
7. doprinos programa/projekta zaštiti i očuvanju kulturnih dobara inovativnim pristupom i/ili digitalizacijom građe i/ili edukativnim sadržajem – **maksimalno 2 boda**,
8. poticanje razvoja publike i plan djelovanja prema javnosti (npr. brojčani pokazatelji sudionika različitih dobnih skupina, broj održanih prezentacija, radionica, vidljivost projekta – dostupnost široj javnosti, itd.) - **maksimalno 3 boda**,
9. doprinos razvoju novih kulturnih proizvoda i sadržaja u prezentaciji kulturne baštine - **maksimalno 3 boda**.
   * + 1. **PROCJENA PRORAČUNA I ISKUSTVO PRIJAVITELJA - KVANTITATIVNI ELEMENTI PRIJAVE - maksimalno 15 bodova**
10. razrađen, uvjerljiv i održiv financijski plan (proračun) (realna procjena izravnih – (nužno potrebnih troškova za provedbu projekta), i neizravnih troškova (popratnih) troškova)) – **maksimalno 4 boda**
    1. da – 4
    2. djelomično – 2
    3. ne – 0
11. iskustvo u provođenju programa/projekata (npr. isti projekt, EU projekti, projekti financirani na nacionalnoj razini iz drugih izvora, međunarodni projekti) – **maksimalno 4 boda**
    1. da, 1 ili više istih ili različitih programa/projekata sufinanciranih na nacionalnoj, međunarodnoj razini ili iz EU fondova – 2 boda
    2. da, 1 ili više istih ili različitih programa/projekata sufinanciranih na lokanoj razini – 2 boda,
    3. prijavitelja nema iskustvo provedbe istih ili različitih programa/projekata – 0
12. kapaciteti – ljudski resursi – **maksimalno 4 boda**
    1. prijavitelj ima zaposlene osobe i odgovarajuće materijalne resurse – 2 boda
    2. prijavitelj ima više članova i volontera, kao i materijalnih resursa, potrebnih za provedbu – 2 boda
    3. prijavitelj nije dokazao postojanje potrebnih materijalnih i ljudskih resursa za provedbu – 0
13. financijska potpora iz drugih izvora – **maksimalno 3 boda**
    1. sredstva JLS, ministarstvo, EU fondovi, sponzori, donacije – 2 boda
    2. vlastita sredstva prijavitelja – 1 bod
    3. ne – 0

**KATEGORIJE UKUPNO OSTVARENIH BODOVA ZA PROGRAM/PROJEKT U POSTUPKU STRUČNOG VREDNOVANJA:**

* A – bodovi u rasponu od 46 do 60 – **prioritet za financirati**
* B – bodovi u rasponu od 31 do 45 – **poželjno financirati**
* C – bodovi u rasponu od 21 do 30 – **preporuča se financirati**
* D – bodovi u rasponu najviše do 20: **ne preporuča se financirati**

Ispunjavanje što većeg broja temeljnih kriterija mora biti vidljivo iz sadržaja dostavljene prijave programa i projekta. Kulturno vijeće provodi stručno vrednovanje prema Obrascu koji sadrži elemente temeljnih kriterija iz ovog Pravilnika, a objavljuje se u sklopu Uputa za prijavitelje.

Prijava iz područja **obnove i zaštite spomeničke i nematerijalne baštine** može ostvariti **ukupno najviše 60 bodova** – maksimalno 45 u procjeni kvalitete prijave te maksimalno 15 u procjeni proračuna i iskustva prijavitelja.

**Članak 13.**

Članovi Kulturnog vijeća obavezno potpisuju Izjavu o nepristranosti i povjerljivosti.

Član Kulturnog vijeća ne može sudjelovati u raspravi i izuzet je od odlučivanja Kulturnog vijeća o pitanjima koja se odnose na umjetnički ili kulturni program i/ili projekt u kojemu sudjeluje on ili s njim povezane osobe (srodnik po kriv u ravnoj liniji do bilo kojeg stupnja, bračni ili izvanbračni drug) ili se odnosi na kulturni ili umjetnički program i/ili projekt koji je predložila pravna osoba u kojoj član Kulturnog vijeća ili s njim povezane osobe imaju vlasnički ili osnivački udio ili sudjeluju u njezinom upravljanju ili su njezin zaposlenik.

Kada se u Uputama za prijavitelje u okviru raspisanog Javnog poziva utvrde i druga prioritetna područja iz kojih je moguće prijaviti programe i projekte na Javni poziv, u suradnji s članovima Kulturnog vijeća u Uputama za prijavitelje moguće je istovremeno utvrditi kriterije za stručno vrednovanje prijavljenog programa i projekta iz dotičnih područja, poštujući njihovu specifičnost.

Ostali uvjeti postupka stručnog vrednovanja prihvatljivih prijava od strane Kulturnog vijeća, a koji nisu razrađeni ovim Pravilnikom, utvrđuju se Uputama za prijavitelje u okviru raspisanog Javnog poziva.

**Članak 14.**

Prijedlog programa i projekata koji se nakon stručnog vrednovanja predlažu financirati (dalje u tekstu: Prijedlog) Kulturno vijeće dostavlja županijskom upravnom tijelu nadležnom za kulturu. Prijedlog mora sadržavati popis programa i projekata koje Kulturno vijeće preporuča financirati, a prema kategoriji ukupnog broja bodova ostvarenih u postupku stručnog vrednovanja. Prijedlog Kulturnog vijeća nakon stručnog vrednovanja je savjetodavan.

Upravno tijelo iz stavka 1. ovog članka, županu dostavlja obrazloženi prijedlog Odluke o odabranim programima i projektima za financiranje temeljem Javnog poziva koji će se uvrstiti u Program javnih potreba u kulturi Krapinsko-zagorske županije (dalje u tekstu: Odluka).

Nakon razmatranja prijedloga Kulturnog vijeća, župan donosi Odluku te se Odluka objavljuje na službenim mrežnim stranicama Županije.

U roku od 8 dana od objave Odluke, Županija će obavijestiti prijavitelje čiji projekti nisu prihvaćeni za financiranje o razlozima nefinanciranja njihovog projekta.

1. **DODJELA SREDSTVA I NAČIN PRAĆENJA NJIHOVA KORIŠTENJA**

**Članak 15.**

Na temelju Odluke župana iz članka 14. ovog Pravilnika, s prijaviteljem programa/projekta za koji je dodijeljena financijska potpora sklapa se ugovor o financiranju sredstvima Županije. Ugovorom o financiranju se pobliže uređuju rokovi i uvjeti osiguranja sredstva te izvršenja programa/projekta, kao i dostavljanje opisnog i financijskog izvješća o izvršenju programa/projekta.

**Članak 16.**

Županija je ovlaštena pratiti izvršenje programa/projekta iz članka 15. ovog Pravilnika te preispitati način trošenja sredstva za vrijeme trajanja financijske potpore i nakon završetka programa/projekta.

Ako korisnik sredstva koristi nenamjenski, ne izvrši program/projekt ili ne podnese opisno i financijsko izvješće u skladu s ugovorom iz članka 15. ovog Pravilnika, dužan je vratiti primljena sredstva s pripadajućom zakonskom kamatom.

1. **PRIJELAZNE I ZAVRŠNE ODREDBE**

**Članak 17.**

Stupanjem na snagu ovog Pravilnika prestaje važiti Pravilnik o izboru i utvrđivanju Programa javnih potreba u kulturi („Službeni glasnik Krapinsko-zagorske županije“, broj 2/16.), Pravilnik o izmjenama i dopunama Pravilnika o izboru i utvrđivanju Programa javnih potreba u kulturi („Službeni glasnik Krapinsko-zagorske županije“, broj 5/19.), te Kriteriji za vrednovanje projekata za Program javnih potreba u kulturi Krapinsko-zagorske županije za koje se sredstva dodjeljuju putem Javnog poziva („Službeni glasnik Krapinsko-zagorske županije“, broj 5/19.).

**Članak 18.**

Ovaj Pravilnik stupa na snagu osmi dan od dana objave u „Službenom glasniku Krapinsko-zagorske županije“, a izuzetno u opravdanim slučajevima prvi dan od objave u „Službenom glasniku Krapinsko-zagorske županije“.

**ŽUPAN**

Željko Kolar